Komisijos Sprendimas
1999 m. gruodžio 16 d.
nustatantis Bendrijos ekologinio ženklo suteikimo šaldytuvams ekologinius kriterijus
(pranešta dokumentu Nr. C(1999) 4522)
(tekstas svarbus EEE)
(2000/40/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. kovo 23 d. Tarybos reglamentą (EEB) Nr. 880/92 dėl Bendrijos ekologinio ženklo suteikimo sistemos [1], ypač į jo 5 straipsnio 1 dalies antrą pastraipą,
(1) kadangi Reglamento (EEB) Nr. 880/92 5 straipsnio 1 dalies pirma pastraipa numato, kad Bendrijos ekologinio ženklo suteikimo sąlygos apibrėžiamos produktų grupėms;
(2) kadangi Reglamento (EEB) Nr. 880/92 10 straipsnio 2 dalyje konstatuojama, kad produkto veikla aplinkos atžvilgiu įvertinama pagal nuorodą į konkrečius kriterijus, nustatytus produktų grupėms;
(3) kadangi tikslinga nustatyti tyrimo metodus išreiškiančius kriterijus ir energijos suvartojimo klasifikaciją pagal 1994 m. sausio 21 d. Komisijos direktyvą 94/2/EB dėl energijos sunaudojimo ženklinimo ant buitinių elektrinių šaldytuvų, šaldiklių ir jų derinių, įgyvendinančią Tarybos direktyvą 92/75/EEB [2], ir, be to, suderinti energijos suvartojimo reikalavimus su technologijų naujovėm ir rinkos plėtra;
(4) kadangi Sprendimu 96/703/EB [3] Komisija nustatė Bendrijos ekologinio ženklo suteikimo šaldytuvams ekologinius kriterijus, kurie, remiantis jo 3 straipsniu, baigia galioti 1999 m. lapkričio 27 d.;
(5) kadangi tikslinga priimti naują sprendimą, nustatantį ekologinius kriterijus šiai produktų grupei, kad Bendrijos ekologinio ženklo suteikimo sistemoje galėtų dalyvauti šaldytuvų gamintojai ir importuotojai;
(6) kadangi pagal Reglamento (EEB) Nr. 880/92 6 straipsnį per konsultacinį forumą Komisija pasitarė su pagrindinėmis suinteresuotomis grupėmis;
(7) kadangi šiame sprendime numatytos priemonės atitinka pagal Reglamento (EEB) Nr. 880/92 7 straipsnį įkurto komiteto nuomonę,
PRIĖMĖ ŠĮ SPRENDIMĄ:
1 straipsnis
Produktų grupė "šaldytuvai" (toliau - produktų grupė) yra:
Elektriniai, į maitinimo tinklą jungiami buitiniai šaldytuvai, spintos sušaldytam maistui saugoti, maisto šaldikliai ir jų deriniai.
Prietaisai, naudojantys ir kitus energijos šaltinius, pvz., elementus, neįtraukiami.
2 straipsnis
Šios produktų grupės aplinkosaugos veiksmingumas ir tinkamumas naudoti vertinamas atsižvelgiant į priede nustatytus kriterijus.
3 straipsnis
Produktų grupės apibrėžimas ir produktų grupės kriterijai galioja nuo šio sprendimo pranešimo iki 2002 m. gruodžio 1 d. Tačiau, jeigu 2002 m. gruodžio 1 d. dar nebus priimtas naujas sprendimas, nustatantis produktų grupės apibrėžimą ir šios produktų grupės kriterijus, šis galiojimo laikotarpis baigsis arba 2003 m. gruodžio 1 d., arba naujo sprendimo priėmimo dieną, pagal tai, kuri data būtų ankstesnė.
4 straipsnis
Administravimo sumetimais šiai produktų grupei paskirtas produktų grupės kodo numeris yra "012".
5 straipsnis
Šis sprendimas skirtas valstybėms narėms.
Priimta Briuselyje, 1999 m. gruodžio 16 d.